Une image contenant texte

Description générée automatiquement

**Schema de ajutor de minimis**

**privind susţinerea operatorilor din turism pentru dezvoltarea activităţii de incoming**

**Capitolul 1**

**Dispoziții generale**

Art.1- Prezenta procedură instituie o schemă de ajutor de minimis denumită „**Susţinerea operatorilor din turism pentru dezvoltarea Turismului de Incoming în România**” (schema).

Art.2 -Acordarea ajutoarelor de minimis în cadrul acestei scheme se va face numai cu respectarea criteriilor privind ajutorul de minimis stipulate de Regulamentul (UE) nr. 1.407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis.

Art. 3. – (1) Prezenta schemă de ajutor de minimis nu intră sub incidența obligației de notificare către Comisia Europeană în conformitate cu prevederile Regulamentului (UE) nr. 1407/2013.

(2) Prezenta schemă se aplică pe întreg teritoriul României.

**Capitolul 2**

**Baza legală**

**Art.4. – Baza legală în temeiul căreia se instituie prezenta schemă se constituie din următoarele:**

a). Ordonanța de urgență a Guvernului nr. 120 din 25 septembrie 2002 (\*\*republicată\*\*)privind aprobarea Sistemului de susținere și promovare a exportului cu finanțare de la bugetul de stat, anexa, pct II lit.m acordarea unui sprijin financiar agențiilor de turism în vederea dezvoltării exportului de servicii turistice, sub forma unei scheme de ajutor de minimis.

b). Hotărârea Guvernului nr. 20/2012 privind aprobarea Programului multianual de marketing și promovare turistică și a Programului multianual de dezvoltare a destinațiilor, formelor şi produselor turistice cu modificările și completările ulterioare, anexa nr. 1, art.1 litera d) ”creșterea valorică a indicatorilor care caracterizează turismul intern și sosirile de turiști străini în România.”

c).Ordonanța de urgenţă a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări şi completări prin Legea nr. 20/2015, cu modificările şi completările ulterioare, art 7.

d). Regulamentului CE nr. 1.407/2013 al Comisiei din 18 decembrie 2013 privind aplicarea art.107 şi 108 din Tratatul privind funcționarea Uniunii Europene ajutoarelor de minimis.

**Capitolul 3**

**Obiectivul schemei de minimis**

Art. 5 – (a).-Scopul prezentei scheme este de a susține operatorii din turism, prin acordarea de ajutoare de minimis pentru acoperirea parţială a cheltuielilor efectuate cu organizarea de pachete de servicii turistice pentru turiştii străini.

(b)Promovarea României ca destinație turistică internațională în vederea creşterii numărului de turişti străini ce ne vizitează ţara.

**Capitolul 4**

**Necesitatea implementării schemei**

Art.6. Implementarea schemei este necesară în vederea susținerii acțiunilor operatorilor din turism pentru creşterea şi dezvoltarea **Turismului de Incoming în România**.

**Capitolul 5**

**Definiții**

Art.7. În scopul prezentei scheme se aplică următoarele definiții:

1. furnizor de ajutor de minimis– Ministerul Antreprenoriatului şi Turismului denumit în continuare MAT;
2. administrator al schemei de ajutor de minimis - Ministerul Antreprenoriatului şi Turismului

**c)** întreprindere – agenţia de turism organizatoare, licenţiată conform prevederilor legale în vigoare;

**d)** ajutor de stat - orice măsură de sprijin care îndeplinește toate criteriile prevăzute la art. 107 alin. (1) din Tratatul privind funcționarea Uniunii Europene;

**e)** data acordării ajutorului - data la care se semnează actul administrativ între furnizor și beneficiarii finali;

**f)** turismul - ramură a economiei naționale, cu funcții complexe, ce reunește un ansamblu de bunuri și servicii oferite spre consum persoanelor care călătoresc în afară mediului lor obișnuit pe o perioadă mai mică de un an și al căror motiv principal este altul decât exercitarea unei activități remunerate în interiorul locului vizitat;

**g)** întreprindere unică - toate întreprinderile între care există cel puțin una dintre relațiile următoare: (i) o întreprindere deține majoritatea drepturilor de vot ale acționarilor sau ale asociaților unei alte întreprinderi; (ii) o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi; (iii) o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia; (iv) o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective. Întreprinderile care întrețin, prin intermediul uneia sau mai multor întreprinderi, relațiile la care se face referire la pct. (i) - (iv) sunt considerate întreprinderi unice;

h). turismul de incoming – ramură a turismului național care se ocupă de aducerea turiștilor străini în țară, prin organizarea și vânzarea de pachete turistice în România pentru turiștii străini.

i). domeniu de activitate - activitatea desfășurată de beneficiar, corespunzător clasificației activităților din economia națională (codului CAEN); relevantă pentru scopurile schemei este activitatea pentru care se acordă finanțarea;

**Capitolul 6**

**Domeniul de aplicare**

Art.8. Prezenta schemă se aplică ajutoarelor acordate agenţiilor de turism organizatoare, licenţiate conform Hotărârii nr.1267/2010, privind eliberarea certificatelor de clasificare, a licențelor și brevetelor de turism, cu modificările și completările ulterioare

**Capitolul 7**

**Beneficiari ai ajutorului de minimis**

Art.9. Pot beneficia de măsurile de ajutor de minimis prevăzute în prezenta schemă operatorii economici care îndeplinesc, cumulativ, următoarele condiții de eligibilitate:

**a)** sunt înregistrați conform Legii societăților nr. 31/1990, republicată, cu modificările și completările ulterioare.

**b)** sunt licenţiaţi ca şi agenţie de turism organizatoare:

**c)** au capital social integral privat;

d). persoanele care au calitatea de asociați/acționari sau administratori în mai multe societăți nu pot aplica în cadrul prezentei scheme decât cu o singură societate;(declaratie pe proprie raspundere)

e).sunt înregistrate la Oficiul Registrului Comerțului, au sediul social/punct de lucru și își desfășoară activitatea pe teritoriul României;

f).nu au datorii la bugetul general consolidat, atât pentru sediul social, cât și pentru toate punctele de lucru, la momentul verificării administrative și de eligibilitate; Solicitanții care au datorii eșalonate nu sunt eligibili pentru a accesa schema. (declarație pe proprie răspundere).

g).nu se află în stare de dizolvare, reorganizare judiciară, lichidare, executare silită, închidere operațională, insolvență, faliment sau suspendare temporară a activității;(declarație pe proprie răspundere)

h). nu au fost subiectul unei decizii emise de către Comisia Europeană, alt furnizor de ajutor de stat, Consiliul Concurenței, de recuperare a unui ajutor de stat/de minimis sau, în cazul în care au făcut obiectul unei astfel de decizii, aceasta a fost deja executată și creanța integral recuperată, cu penalități aferente; (declarație pe proprie răspundere)

**i)** au avut activitate de incoming în anul calendaristic anterior mai mare de 200 de turiști străini. Pentru a beneficia de măsurile de ajutor de minimis prevăzute în prezenta schemă operatorii economici vor putea considera anul 2019 de începere (declarație pe proprie răspundere)

Art.10. Numărul maxim al operatorilor economici care beneficiază de sprijin prin prezenta schemă se estimează la 1200 (agenţii de turism organizatoare care pot derula turism de incoming).

**Capitolul 8**

**Procedura de acordare a ajutoarelor de minimis**

**Art. 11**. (1). Ajutoarele acordate în cadrul prezentei scheme de minimis constau în sprijin financiar de la bugetul de stat astfel:

1. 40 euro pentru fiecare turist străin care a achiziţionat şi plătit, în anul anterior depunerii, printr-o agenţie organizatoare de turism de incoming în România, direct sau printr-un partener extern, un sejur turistic sau circuit de cel puţin 4 nopţi de cazare în România;
2. Suplimentar 2 euro pentru fiecare noapte petrecută în plus, peste cele 4 de la lit a), în cadrul aceluiași sejur sau circuit turistic;

(2). Operatorii economici beneficiari vor depune trimestrial documentele în vederea obţinerii ajutorului de minimis, pentru trimestrul I până la data de 1 mai, pentru trimestrul II până la data de 1 august, pentru trimestrul III până la data de 1 noiembrie, pentru trimestrul IV până la data de 1 februarie a anului următor.

(3). Se vor lua în considerare doar turiștii ale căror sejururi sau circuite sunt finalizate în cursul fiecărui trimestru

(4). Documentele în baza cărora se va face calculul ajutorului de minimis acordat sunt:

* Contractul cu partenerul extern din care să reiasă numărul de turiști străini (inclusiv traducerea lui asumat prin semnatură, nume și prenume în clar)
* Contractele cu turiștii străini dacă sunt contractați în mod direct (inclusiv traducerea lor asumată prin semnatură, nume și prenume în clar)
* Voucherul eliberat de către agenție, semnat și ștampilat de către unitatea de cazare.
* Dovada prestării serviciilor de cazare de către cel care le-a prestat efectiv (structura de cazare) și numărul exact de turiști (rooming list semnat și ștampilat prestator).

(5). Cheltuielile prevăzute la art.11.(1) se vor deconta operatorilor economici beneficiari, pe baza documentelor justificative prevăzute la punctul (4), în termen de 30 de zile lucrătoare de la depunerea lor.

Art.12. Procedura de înscriere în Program

**1)** Înscrierea în Program, creare profil, user, parolă și completarea electronică a documentelor (Anexa 1) în vederea obținerii decontării se fac on-line pe link-ul https://\_\_\_\_\_\_\_\_\_\_\_\_\_\_

**(2)** Aplicanții au obligația de a urmări permanent contul creat la înscriere în aplicația informatică, adresa de e-mail folosită la înscriere, precum și informațiile referitoare la măsura de sprijin postate pe site-ul ministerului pe toată perioada de implementare (înscriere, verificare, clarificări, depunere documente decont, încărcare documente cheltuieli, efectuare plăți, monitorizare, raportare).

**(3)** Toată corespondența și transmiterea de anunțuri/ clarificări/ notificări oficiale ce țin de implementarea Schemei vor avea loc electronic prin intermediul aplicației informatice de înscriere și gestiune a schemei de ajutor, drept pentru care aplicanții au obligația de a verifica permanent contul din aplicația informatică pentru a se asigura de respectarea termenelor procedurale de răspuns.

**Art.13.Verificarea și selecția beneficiarilor**

**(1)** În scopul verificării solicitărilor și implementării Programului, în cadrul MAT se va constitui Unitatea de Implementare a Programului, denumită în continuare UIP, al cărei număr de persoane, atribuții și responsabilități vor fi stabilite prin decizia ordonatorului principal de credite.

**(2)** Verificarea veridicității informațiilor înscrise în formularul de înscriere, a completării tuturor câmpurilor, a declarațiilor asumate de aplicant, se realizează de către UIP și conduce la admiterea cererii de decont din formularul de înscriere sau la respingerea acesteia.

**(3)** Verificarea dosarului de decont (Anexa 1 la procedură) se va face în ordinea numărului RUE, pe criteriul primul venit, primul servit în baza documentației de decont și în limita bugetului aprobat.

**(4)** În cazul admiterii cererii de finanțare aferentă dosarului de decont se va emite *Decizie privind acceptarea la decontare* care se transmite automat de către aplicație în contul aplicantului. Aplicanții au obligația de a urmări permanent contul din aplicație și informațiile referitoare la Schemă postate pe site-ul ministerului pentru a se asigura de respectarea termenelor procedurale.

**(5)** În cazul în care acestea sunt necesare, se pot solicita clarificări, aplicantului fiindu-i transmisă *Solicitare clarificare* în contul din aplicația electronică. Răspunsurile la clarificări se încarcă în aplicație în 5 zile de la transmitere. Netransmiterea în termen a clarificărilor solicitate conduce la respingerea proiectului.

**(6)** În cazul în care, în urma analizei dosarului de decont, se constată neconcordanțe cu prevederile procedurale sau legale, sau faptul că informațiile declarate de solicitant în formularul on-line nu sunt complete/corecte/reale/coerente, solicitantul va primi *Decizie privind respingerea la decontare*.

**6.1.** În conformitate cu dispozițiile Legii nr. 554/2004 a contenciosului administrativ, în situația în care solicitantul se consideră vătămat într-un drept al său sau într-un interes legitim, acesta poate transmite prin intermediul aplicației, o contestație, în termen de 5 zile calendaristice de la data transmiterii *actului administrativ* pentru neîndeplinirea condițiilor din punct de vedere administrativ și al eligibilității, veridicității și conformității celor înscrise în formularul de înscriere on-line cu documentele justificative depuse.

**6.2.** Contestația va cuprinde:

* datele de identificare ale solicitantului;
* obiectul contestației;
* motivele de fapt și de drept pe care se întemeiază contestația;
* dovezile pe care se întemeiază;
* semnătura reprezentantului legal.

Contestația se poate formula în orice etapă de implementare (verificare, depunere decont, certificare cheltuieli, efectuare plăți).

**6.3.** Pentru soluționarea contestațiilor, se va constitui o Comisie de contestație din cadrul MAT, formată din membrii care nu au participat la procesul de verificare pentru care s-a depus contestație.

**6.4.** Termenul de soluționare este de 7 zile lucrătoare de la data primirii contestației. Comunicarea soluționării contestației se va face prin intermediul aplicației informatice.

**(7).** Pentru aplicanții acceptați în urma verificărilor administrative și de eligibilitate în limita bugetului alocat măsurii, aplicația informatică va genera *Decizie privind acceptarea la decontare* (Anexa nr. ...) care se va regăsi în contul din aplicația electronică.

**(8)** Aplicanții vor accesa aplicația, vor semna cu semnătură electronică (creată în aplicație) *Decizia privind acceptarea la decontare*, în maximum 2 zile de la data primirii acesteia.

**(9)** Beneficiarii eligibili declarați admiși vor indica contul de trezorerie de tip 50.70- cont de subvenție în care vor primi suma acceptată la plată.

(10) MAT, va transfera în contul de trezorerie sumele acceptate la plată.

Art.14. (1) Unitatea de Implementare a Programului va verifica eligibilitatea operatorilor economici, inclusiv din punctul de vedere al reglementărilor de ajutor de stat, va verifica respectarea regulii de cumul (conform declarației pe propria răspundere din anexa nr.... la ordin), va încheia procesul-verbal de selecție a operatorilor economici (proces-verbal care constituie act administrativ ce poate fi contestat în condițiile legii), va comunica rezultatele selecției operatorilor economici. MAT va înștiința operatorii economici selectați asupra valorii ajutorului de minimis ce poate fi acordat.

(2) Unitatea de Implementare a Programului va respecta principiile nediscriminării, tratamentului egal, transparenței, proporționalității și eficienței utilizării fondurilor.

(3) În înștiințare se va preciza că:

**–**valoarea ajutorului de minimis calculat trimestrial în baza documentelor depuse de către operatorul economic;

(4) MAT, ca furnizor de ajutor de minimis, va încheia un act administrativ/înștiințare cu fiecare beneficiar al prezentei scheme, prin care se va statua dreptul legal de a se acorda ajutor de minimis, precizând valoarea maximă estimată a ajutorului de minimis pe care acesta o poate primi, precum și caracterul de minimis al acesteia, făcând explicit referire la Regulamentul (UE) nr. 1.407/2013 și menționând titlul acestuia și referința de publicare în Jurnalul Oficial al Uniunii Europene, precum și condițiile în care se acordă ajutorul de minimis.

**Capitolul 9**

**Regula cumulului ajutoarelor de minimis**

**Art.15.**  (1) Nu au depășit plafonul de minimis de 200.000 Euro pe durata a trei exerciții financiare consecutive pentru un operator economic, așa cum este aceasta definită de Regulamentul UE nr. 1407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis. Plafoanele se aplică indiferent de forma ajutorului de minimis sau de obiectivul urmărit și indiferent dacă ajutorul este acordat din fonduri de la bugetul de stat sau din fonduri comunitare.

(2) În cazul în care valoarea totală a ajutoarelor de minimis acordate unei întreprinderi unice pe o perioadă de trei ani fiscali consecutivi, cumulată cu valoarea alocării financiare acordate în conformitate cu prevederile prezentei scheme, depășește plafoanele de minimis menționate la aliniatul 1, operatorul economic solicitant nu poate beneficia de prevederile schemei, nici chiar pentru acea fracție din ajutor care nu depășește aceste plafoane.

(3) În cazul fuziunilor sau al achizițiilor, atunci când se stabilește dacă un nou ajutor de minimis acordat unui operator economic care face achiziția depășește plafonul relevant, se iau în considerare toate ajutoarele de minimis anterioare acordate tuturor operatorilor economici care fuzionează. Ajutoarele de minimis acordate legal înainte de fuziune sau achiziție rămân legal acordate

(4) Ajutoarele de minimis se cumulează cu ajutoarele de stat acordate pentru aceleași costuri eligibile sau cu ajutoarele de stat acordate pentru aceeași măsură de finanțare prin capital de risc, cu condiția ca un astfel de cumul să nu conducă la depășirea intensității sau a valorii maxime relevante a ajutorului, stabilită pentru condițiile specifice; ale fiecărui caz de un regulament sau de o decizie de exceptare pe categorii adoptată de Comisia Europeană. Dacă prin cumul s-ar ajunge la depășirea respectivei intensități sau valori maxime, ajutorul de minimis nu poate fi acordat.

(5) În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi la data la care separarea produce efecte.

(6) Ajutoarele de minimis pot fi cumulate cu ajutoare de minimis acordate în conformitate cu alte regulamente de minimis în limita plafonului de 200.000 euro echivalent în lei.

**Capitolul 10**

**Perioada de aplicare**

**Art.16.** Prezenta schemă de minimis se aplică de la data adoptării până la 31.12.2023, în conformitate cu durata de valabilitate a Regulamentului UE nr.1407/2013, cu posibilitatea prelungirii până la data de 31 decembrie 2024 sub condiția prelungirii Regulamentului și duratei de valabilitatea a schemei în concordanță cu prevederile Regulamentului.

**Capitolul 11**

**Bugetul schemei**

**Art 17**. Valoarea totală estimată a ajutoarelor care pot fi acordate în cadrul schemei de ajutor de minimis, pe întreaga durată de aplicare a acesteia, este de maximum 20.000.000 lei, în limita creditelor bugetare și de angajament aprobate anual prin legea bugetului de stat.

**Capitolul 12**

**Monitorizarea și controlul beneficiarilor Schemei**

**Art. 18**. Monitorizarea și controlul beneficiarilor Programului se va face de către UIP din cadrul MAT, începând cu data plății pe întreaga perioadă de valabilitate.

În situația în care, pe perioada contractuală, beneficiarul ajunge în situația de închidere operațională, faliment, reorganizare judiciară, dizolvare sau insolvență se va proceda la recuperarea ajutorului acordat prin Program.

Nerespectarea de către beneficiar a prevederilor actualei proceduri conduce la recuperarea ajutorului acordat, împreună cu dobânzile aferente.

Identificarea, de către alte instituții abilitate sau de către organele de urmărire penală, oricând pe perioada contractuală, a unor fapte incriminate de Codul Penal sau de alte Legi speciale săvârșite de societăți, reprezentanți legali, acționari / asociați / administratori în legătură cu obținerea sau utilizarea frauduloasă a fondurilor europene și/sau publice, conduce la recuperarea ajutorului acordat, împreună cu dobânzile aferente.

UIP va realiza și va menține o evidență a ajutoarelor acordate în baza prezentei scheme, care trebuie să conțină informațiile necesare pentru a demonstra respectarea tuturor condițiilor impuse prin prezentul ordin, cum sunt: datele de identificare ale beneficiarului, durata (anul de raportare), valoarea cumulată a ajutoarelor de minimis acordată de MAT în anii fiscali anteriori, valoarea estimativă (ex-ante), valoarea exactă a ajutorului de minimis (la momentul efectuării decontului final al cheltuielilor aferente acțiunii, valoare ce va fi raportată Consiliului Concurenței) și sursa de finanțare. Această evidență se păstrează timp de 10 ani fiscali de la data acordării ultimului ajutor în cadrul schemei.

**Art. 19**(1) Operatorii economici beneficiari de ajutor de minimis în cadrul prezentei scheme au obligația păstrării unei evidențe a informațiilor despre ajutoarele primite pentru o perioadă de minimum 10 ani de la data la care a fost acordată ultima alocare specifică.

(2) Operatorii economici care beneficiază de ajutoare de minimis în cadrul prezentei scheme au obligația de a răspunde, în termenul stabilit de Consiliul Concurenței, la orice solicitare de informații privind ajutoarele de minimis primite.

**Art. 20** (1) Furnizorul are obligația de a supraveghea permanent ajutoarele de minimis acordate, aflate în derulare, și de a dispune măsurile care se impun în cazul nerespectării condițiilor impuse prin prezenta schemă sau prin legislația națională ori europeană aplicabilă la momentul respectiv.

(2) În aplicarea prevederilor alin. (1), MAT va emite ordine prin care va dispune stoparea sau recuperarea ajutoarelor de minimis acordate, care, potrivit legii, vor avea caracter de titlu executoriu. MAT va informa în scris Consiliul Concurenței cu privire la ordinele proprii adoptate privind recuperarea ajutoarelor de minimis, în termen de maximum 5 zile lucrătoare de la adoptare.

(3) În vederea îndeplinirii obligațiilor prevăzute la alin. (1), MAT poate emite prin ordin norme metodologice proprii, aprobate prin ordin al ministrului Antreprenoriatului si Turismului, care vor fi transmise Consiliului Concurenței, spre informare, în termen de 5 zile lucrătoare de la momentul adoptării.

(4) MAT, prin UIP, va pune la dispoziția Consiliului Concurenței, la termenul și în formatul solicitat de acesta, toate datele și informațiile necesare pentru monitorizarea ajutoarelor de minimis la nivel național, inclusiv pentru întocmirea inventarului ajutoarelor de minimis și a rapoartelor și informărilor necesare îndeplinirii obligațiilor României în calitate de stat membru al Uniunii Europene.

(5) MAT va transmite spre informare Consiliului Concurenței prezenta schemă în termen de 15 zile de la data adoptării acesteia, conform art. 17 din Ordonanța de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, aprobată cu modificări și completări prin Legea nr. 20/2015, cu modificările ulterioare.

(6) Beneficiarul are obligația de a pune la dispoziția MAT, în formatul și în termenul solicitate de către acesta, toate datele și informațiile necesare în vederea îndeplinirii procedurilor de raportare și monitorizare ce revin ca responsabilitate acestora.

(7) MAT va furniza date și informații suplimentare Consiliului Concurenței, atunci când din informațiile deținute de acesta rezultă că nu au fost respectate condițiile de acordare a ajutoarelor de minimis.

(8) Deciziile adoptate în condițiile prevăzute anterior se transmit de MAT, împreună cu confirmarea de primire a acestora de către beneficiari, în cel mult 20 de zile lucrătoare de la data adoptării, în vederea recuperării ajutoarelor de minimis organelor fiscale din subordinea Agenției Naționale de Administrare fiscală, în vederea aplicării prevederilor Legii nr. 207/2015 privind Codul de procedură fiscală, cu modificările și completările ulterioare, iar sumele astfel realizate se virează la bugetul de stat.

(9) Pentru a crea posibilitatea verificării ex-ante a eligibilității potențialilor beneficiari ai măsurilor de ajutor, în conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul președintelui Consiliului Concurenței nr. 437/2016, MAT, în calitate de furnizor al măsurii de minimis, are obligația încărcării în Registrul general al ajutoarelor de stat acordate în România (RegAS) a prezentei scheme, în termen de 5 zile lucrătoare de la data intrării în vigoare a acesteia.Contractele, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 zile lucrătoare de la data semnării contractului/actului de finanțare, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.

**Capitolul 13**

**Raportarea ajutoarelor de minimis acordate în cadrul schemei**

**Art. 21.** Pentru implementarea schemei de minimis, MAT, prin UIP, are obligația de a transmite Consiliului Concurenței, până la data de 31 martie a fiecărui an următor anului de implementare a schemei, formularele completate în conformitate cu anexele la Regulamentul privind procedurile de monitorizare a ajutoarelor de stat, pus în aplicare prin Ordinul președintelui Consiliului Concurenței nr. 175/2007.

**Art. 22.** Raportările se transmit atât pe suport hârtie, cât și pe suport magnetic, cu semnătura de primire și număr de înregistrare, sau prin poștă, cu confirmare de primire.

**Art. 23.** După raportarea la Consiliul Concurenței, MAT, prin UIP, va publica, pe website-ul ministerului, valorile finale ale ajutoarelor de minimis acordate operatorilor economici din turism pentru dezvoltarea activităţii de incoming.

**Art. 24**.Consiliul Concurenței poate solicita informații suplimentare în cazul în care constată că datele sunt incomplete sau că există neconcordanțe față de cele primite pentru perioadele de raportare anterioare. Informațiile suplimentare vor fi transmise în termen de maximum 30 de zile de la primirea solicitării din partea Consiliului Concurenței. Răspunderea pentru corectitudinea și completitudinea datelor și informațiilor raportate, precum și pentru respectarea termenelor de raportare revine MAT.

**Capitolul 14**

**Recuperarea ajutorului de minimis**

**Art. 25.** Recuperarea ajutorului de minimis se realizează de către MAT, conform prevederilor Ordonanței de urgență a Guvernului nr. 77/2014, aprobată cu modificări și completări prin Legea nr. 20/2015, cu modificările ulterioare, și ale Ordonanței de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări și completări prin Legea nr. 142/2012, cu modificările și completările ulterioare.

**Art. 26**. Ajutorul de minimis care trebuie recuperat include și dobânda aferentă, datorată de la data plății până la data recuperării. Rata dobânzii aplicabile este cea stabilită potrivit prevederilor Regulamentului (CE) nr. 659/1999 al Consiliului din 22 martie 1999 de stabilire a normelor de aplicare a articolului 93 din Tratatul CE, publicat în Jurnalul Oficial al Uniunii Europene, seria L, nr. 83 din 27 martie 1999, cu modificările ulterioare.

**Capitolul 15**

**Dispoziții finale**

**Art. 27**.(1)Textul prezentei scheme se publică și pe pagina oficială web a MAT.

(2)Prezenta procedură se aprobă prin Ordin al ministrului și va fi publicată în Monitorul Oficial al României.

Prezenta procedură va fi publicată integral pe site-ul ministerului și, în termen de 15 zile de la data publicării în Monitorul Oficial al României a Ordinului de ministru pentru aprobare, se va transmite spre informare Consiliului Concurenței, în conformitate cu art. 17 din O.U.G. nr. 77/2014, cu modificările și completările ulterioare.